CELEX: 32017D0190
Language: hu
Date: 2017-02-01 00:00:00
Title: A Bizottság (EU) 2017/190 határozata (2017. február 1.) a komponensek beszerelésével kapcsolatos bizonyos közös repülésbiztonsági szabályoktól való eltérésnek a 216/2008/EK európai parlamenti és tanácsi rendelet 14. cikkének (6) bekezdése alapján Franciaország számára történő engedélyezéséről (az értesítés a C(2017) 458. számú dokumentummal történt)

3.2.2017   
            
            
               HU
            
            
               Az Európai Unió Hivatalos Lapja
            
            
               L 29/61
            
         A BIZOTTSÁG (EU) 2017/190 HATÁROZATA
   (2017. február 1.)
   a komponensek beszerelésével kapcsolatos bizonyos közös repülésbiztonsági szabályoktól való eltérésnek a 216/2008/EK európai parlamenti és tanácsi rendelet 14. cikkének (6) bekezdése alapján Franciaország számára történő engedélyezéséről
   
      
         (az értesítés a C(2017) 458. számú dokumentummal történt)
      
   
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a polgári repülés területén közös szabályokról és az Európai Repülésbiztonsági Ügynökség létrehozásáról, valamint a 91/670/EGK tanácsi irányelv, az 1592/2002/EK rendelet és a 2004/36/EK irányelv hatályon kívül helyezéséről szóló, 2008. február 20-i 216/2008/EK európai parlamenti és tanácsi rendeletre (1) és különösen annak 14. cikke (7) bekezdésére,
   mivel:
   
               (1)
            
            
               Franciaország jelezte azon szándékát, hogy jóváhagyást adjon az 1321/2014/EU bizottsági rendeletben (2) foglalt, a légi közlekedés biztonságára vonatkozó és a 216/2008/EK rendeletet végrehajtó közös szabályoktól való eltérésre. A Bizottság a 216/2008/EK rendelet 14 cikkének (7) bekezdése értelmében az Európai Repülésbiztonsági Ügynökség (a továbbiakban: Ügynökség) 2015. szeptember 24-i ajánlása (3) alapján megvizsgálta a javasolt eltérés szükségességét és az így elérhető védelem szintjét.
            
         
               (2)
            
            
               A Franciaország által 2015. július 24-én bejelentett javasolt eltérés az 1321/2014/EU rendelet I. mellékletének (M. rész) M.A.501. pontjára vonatkozik, amely úgy rendelkezik, hogy valamely komponens csak akkor építhető be egy légi járműbe, ha üzembe helyezését az 1. sz. EASA-űrlappal vagy azzal egyenértékű dokumentummal megfelelően engedélyezték.
            
         
               (3)
            
            
               A javasolt eltérés az R755B2M hajtóművek Franciaországban lajstromozott YMF5C légi járművekbe történő beépítésére vonatkozik. Az említett légi járművek gyártója a WACO Classic Aircraft Corporation, melynek székhelye az Amerikai Egyesült Államokban található, és amely az EASA által jóváhagyott EASA.IM.A.055. számú típusalkalmassági bizonyítvány, valamint a kapcsolódó típusú légi jármű gyártását jóváhagyó 328CE sz. FAA gyártási tanúsítvány jogosultja. Az R755B2M hajtóművek gyártója az AIR REPAIR, amelynek székhelye szintén az Amerikai Egyesült Államokban található, és amely az EASA által jóváhagyott EASA.E.092. számú típusalkalmassági bizonyítvány jogosultja. Az AIR REPAIR látja el a WACO Classic Aircraft Corporationt a beépítendő hajtóművekkel. Az AIR REPAIR azonban nem rendelkezik sem gyártási jóváhagyással, sem FAA 145 javítóállomás-jóváhagyással, ezért nem szállíthat hajtóműveket üzembehelyezési dokumentációval más vevőknek. Az EASA-nak benyújtott információk arra utalnak, hogy az AIR REPAIR nem kíván gyártási jóváhagyást vagy egy, az EASA által a 145. rész szerint megadott jóváhagyást szerezni.
            
         
               (4)
            
            
               mivel az AIR REPAIR által gyártott új hajtóművek nem szállíthatók a vevőnek 1. sz. EASA-űrlappal vagy azzal egyenértékű dokumentummal, a francia hatóságok azzal érveltek, hogy az M.A.501. pont követelményeitől való eltérés szükséges annak biztosítására, hogy egy YMF5C légi jármű tulajdonosa, aki új, P/N (Model) R755B2M típusú, 17819. sorozatszámú hajtóművet szándékozik vásárolni, azt Franciaországban beépíttethesse az említett légi járműbe.
            
         
               (5)
            
            
               A francia hatóságok azzal érveltek, hogy az egyenlő szintű védelem más eszközökkel is elérhető. Az említett eszközök azt a követelményt jelentik, hogy a légi jármű gyártója nyilatkozzon arról, hogy a szóban forgó hajtómű hasonló ahhoz, amelyiket a gyártósoron szerelne be, valamint azt a követelményt, hogy a hajtóműveket szakképzett személyzet szerelje be a légi járműre vonatkozó, az említett hajtómű ki- vagy beszereléséhez szükséges információkat tartalmazó karbantartási kézikönyvnek megfelelően.
            
         
               (6)
            
            
               Az EASA 2015. szeptember 24-i ajánlása alapján a Bizottság úgy ítéli meg, hogy az említett egyéb eszközök által az 1321/2014/EU rendelet I. melléklete (M. rész) M.A.501. pontjának alkalmazása által elérhetővel egyenlő szintű védelem érhető el. Következésképpen indokolt Franciaországot felhatalmazni a javasolt eltérés engedélyezésére.
            
         
               (7)
            
            
               A 216/2008/EK rendelet 14. cikke (7) bekezdésének megfelelően a Bizottság olyan határozatáról, amely lehetővé teszi egy tagállamnak valamely javasolt eltérés engedélyezését, értesíteni kell valamennyi tagállamot, amelyek szintén felhatalmazást kapnak a szóban forgó intézkedés alkalmazására. E határozatot tehát az összes tagállamnak kell címezni. Az eltérés leírásának, valamint a hozzá kapcsolódó feltételeknek lehetővé kell tenniük a többi tagállam számára, hogy hasonló helyzetben a Bizottság további határozata nélkül alkalmazhassák az adott intézkedést. A 216/2008/EK rendelet 15. cikkének (1) bekezdése szerint a tagállamoknak meg kell osztaniuk egymással az intézkedés alkalmazásához kapcsolódó információkat, mivel az alkalmazásnak az eltérést engedélyező tagállamokon kívül is hatása lehet.
            
         
               (8)
            
            
               Az e határozatban előírt intézkedések összhangban vannak az Európai Repülésbiztonsági Ügynökséggel foglalkozó bizottság véleményével,
            
         ELFOGADTA EZT A HATÁROZATOT:
   1. cikk
   Franciaország az 1321/2014/EU rendelet I. mellékletének (M. rész) M.A.501. pontjától eltérve jóváhagyást adhat a WACO Classic Aircraft Corporation által gyártott YMF5C légi járművek tulajdonosainak, akik R755B2M típusú hajtóművet kívánnak beszerezni és azt a légi járműbe beszerelni, feltéve, hogy légi jármű gyártója nyilatkozik arról, hogy a szóban forgó hajtómű hasonló ahhoz, amelyet a gyártósoron szerelne be, valamint hogy az említett hajtóműveket szakképzett személyzet szereli be a légi járműre vonatkozó, az említett hajtómű ki- vagy beszereléséhez szükséges információkat tartalmazó karbantartási kézikönyvnek megfelelően.
   2. cikk
   Ennek a határozatnak a tagállamok a címzettjei.
   
      Kelt Brüsszelben, 2017. február 1-jén.
      
         
            a Bizottság részéről
         
         Violeta BULC
         
            a Bizottság tagja
         
      
   
   
      (1)  HL L 79., 2008.3.19., 1. o.
   
   
      (2)  A Bizottság 1321/2014/EU rendelete (2014. november 26.) a légi járművek és repüléstechnikai termékek, alkatrészek és berendezések folyamatos légi alkalmasságának biztosításáról és az ezzel összefüggő feladatokban részt vevő szervezetek és személyek jóváhagyásáról (HL L 362., 2014.12.17., 1. o.).
   
      (3)  EASA CASE 2015/87 – FR/18/2015 sz. ajánlás – EASA 2015(D)54366 sz. levél